Avslutningstale

Fra mitt ståsted har disse tre dagene vært udelt positive. Jeg har møtt velvilje, optimisme, framtidstro, energi, pågangsmot og en samstemt holdning til det arbeid som ligger foran oss. Jeg har erfart de ulike lokale utfordringer, ulike holdninger, ulike arbeidsformer – kort sagt fått bevist at vi lever i et langstrakt land der det er forskjell mellom å ta trikk til ordenshuset og å kjøre 10 mil.

De ytre forutsetninger og medfølgende personlige utfordringene må vi akseptere og leve med. Det viktigste er tross alt å være en Odd Fellow i holdning, adferd og å representere våre verdier på en felles måte. Å arbeide på seg selv og i forhold til medmennesker er ikke avhengig av geografiske forhold. Det som kan få vår kjære orden til å vokse er å være en Odd Fellow i hverdagen i vår omgang med mennesker. Ved å etterleve våre verdier, ved å være rause og empatiske. Kort sagt ved å være gagns mennesker som andre ser opp til. Det skal vi være stolte av å være.

Jeg håper dere tar med dere alle innspill fra disse tre dagene og klarer å formidle vårt budskap om å styrke Ordenen gjennom gode møter, fokusere på etikken og vise omverdenen at en Odd Fellow er et menneske med integritet verdt respekt. Fra det ståsted ligger grunnen rede for ekspansjon.